Шетелдік банктер Қазақстанда филиалдарын аша алады
"Шетелдік банктер Қазақстанда филиалдарын аша алады" | "https://abai.kz/post/126421"
TITLE: Шетелдік банктер Қазақстанда филиалдарын аша алады
URL: https://abai.kz/post/126421
META: "Шетелдік банктер Қазақстанда филиалдарын аша алады" | "https://abai.kz/post/126421"
DATE: 05.01.2021
AUTHOR(s): Abai.kz
TOTAL WORDS: 231
TEXT: Шетелдік банктер Қазақстанда «бір өтініш» қағидаты бойынша өз филиалдарын аша алады. Дүниежүзілік сауда ұйымына кіру кезінде қабылданған міндеттемелерді іске асыру аясында 2020 жылдың 16 желтоқсанынан бастап Қазақстан Республикасының аумағында шетелдік банктердің, сақтандыру (қайта сақтандыру) ұйымдарының және сақтандыру брокерлерінің филиалдарын ашуға рұқсат берілді. Қазақстан Республикасының аумағында қызметін бастау үшін шетелдік қаржы ұйымы ҚР Қаржы нарығын реттеу және дамыту агенттігінде филиал ашуға рұқсат алуға тиіс, одан кейін филиал Агенттіктің тиісті лицензиясын алады. Шетелдік қаржы ұйымына филиал ашу және қызметін бастау үшін мынадай талаптар қойылатын болады: резиденттік елінің аумағында банктің немесе сақтандыру (қайта сақтандыру) қызметін жүзеге асыруға қолданыстағы лицензиясы бар; филиал тарапынан міндеттемелер орындалмаған жағдайларда, міндеттемелерді сөзсіз және дереу орындау туралы жазбаша міндеттеме ұсынды; шетелдік банк активтерінің ең аз көлемі 20 млрд АҚШ долларын құрайды; шетелдік сақтандыру (қайта сақтандыру) ұйымы активтерінің ең аз көлемі 5 млрд АҚШ долларын құрайды, бұл ретте жұмыс тәжірибесі 10 жылдан кем болмауға тиіс. Шетелдік ұйым филиалдарының басшы қызметкерлері ретінде тағайындалатын кандидаттар үшін – жоғары білімнің, іскерлік беделінің мінсіз (өтелмеген немесе алынбаған соттылығының болмауы), халықаралық қаржы ұйымдарындағы еңбек өтілінің болуы міндетті. Бұл ретте шетелдік қаржы ұйымының филиалы басшы қызметкерлерінің құрамында ҚР кемінде 2 азаматы болуға тиіс. Шетелдік банктердің, сақтандыру (қайта сақтандыру) ұйымдарының және сақтандыру брокерлерінің филиалдары үшін де қазақстандық қаржы ұйымдарына қатысты қолданылатын реттеу талаптары қолданылады. Осыған байланысты шетелдік қаржы ұйымдарының филиалдары пруденциялық нормативтердің және банктер мен сақтандыру ұйымдарына қойылатын сақталуы міндетті өзге де талаптардың толық тізбесін сақтауға тиіс. Abai.kz
